ເຮືອ​ລົບ ​2 ລໍາ​ ຂອງອິຣ່ານ ເຂົ້າຈອດ ທີ່ທ່າກຳປັ່ນ ຊູດານ​
ລັດຖະບານ​ຊອງ​ຊູ​ດານ ​ໄດ້ກ່າວ​ຫາອີສຣາ​​ແອລວ່າ​ ໄດ້ໃຊ້​ເຮືອບິນ​ລົບຖິ້ມລະ​ເບີດ​ໂຈມ​ຕີ ໂຮງງານ ອຸດສາຫະກໍາ​ອາ​ວຸດ​ ໃນ​ນະຄອນ Khartoum.
ອິຣ່ານກ່າວວ່າ ເຮືອລົບສອງລໍາຂອງຕົນໄດ້ເຂົ້າຈອດທີ່ປະເທດ ຊູດານ ບໍ່ເທົ່າໃດມື້ ຫຼັງຈາກຊູດານໄດ້ກ່າວຫາອີສຣາແອລວ່າ ໄດ້ຖິ້ມລະເບີດໂຈມຕີໂຮງງານອຸດສາຫະກໍາອາວຸດຂອງຕົນທີ່ ນະຄອນຫຼວງ Khartoum ອົງການ IRNA ຂອງທາງການອິຣ່ານກ່າວວ່າ ເຮືອພິຄາດແລະ ເຮືອບັນທຸກເຮລິຄອບເຕີ ໄດ້ໄປຮອດຊູດານໃນວັນຈັນວານນີ້ ເພື່ອຄໍ້າປະກັນຄວາມປອດໄພກ່ຽວກັບເສັ້ນທາງຂົນສົ່ງ ອົງການຂ່າວຂອງອິຣານຍັງກ່າວວ່າ ເຮືອລົບຂອງຕົນຍັງນຳເອົາ ຂ່າວຄາວເພື່ອສັນຕິພາບແລະມິດຕະພາບມານໍາດ້ວຍ ອົງການຂ່າວ Fars ຊຶ່ງເປັນອົງການຂ່າວເຄິ່ງທາງການຂອງອິຣານ ໄດ້ກ່າວວ່າ ຜູ້ບັງຄັບບັນຊາເຮືອລົບ ຂອງອິຣ່ານ ຈະໄດ້ພົບປະກັນ ກັບຜູ້ບັນຊາການຂອງກອງທັບເຮືອຊູດານໃນຂະນະທີ່ທໍາການຢ້ຽມຢາມຢູ່ນັ້ນ ໃນອາທິດແລ້ວນີ້ ລັດຖະບານຊອງຊູດານ ໄດ້ກ່າວຫາອີສຣາແອລວ່າ ໄດ້ໃຊ້ເຮືອບິນລົບ ຖິ້ມລະເບີດໂຈມຕີໂຮງງານອຸດສາຫະກໍາອາວຸດໃນນະຄອນ Khartoum ເຈົ້າໜ້າທີ່ຊູດານ ຍັງກ່າວອີກວ່າ ການໂຈມຕີຕາມທີ່ມີການກ່າວຫາທີ່ວ່ານີ້ ແມ່ນເປັນຄວາມພະຍາຍາມຂອງ ອີສຣາແອລ ທີ່ຈະທຳລາຍຄວາມສາມາດທາງທະຫານຊອງຊູດານ ກອງທັບອີສຣາແອລບໍ່ຍອມໃຫ້ຄວາມເຫັນ ກ່ຽວກັບການກ່າວຫາຂອງຊູດານ ອີສຣາແອລເຄີຍໄດ້ກ່າວຫາຊູດານວ່າ ໃຫ້ຄວາມສະໜັບສະໜຸນຕໍ່ກຸ່ມຫົວຮຸນແຮງປາແລສໄຕນ໌ ຊູດານໄດ້ຖິ້ມໂທດໃສ່ອີສຣາແອລ ຕໍ່ການໂຈມຕີຄັ້ງຜ່ານມາ ຊຶ່ງຮວມທັງການໂຈມຕີທາງອາກາດ ທີ່ຮ້າຍແຮງ ໃນປີ 2009 ໃສ່ຂະບວນລົດລໍາລຽງອາວຸດນັ້ນ